作者:徐彥伯
標題:奉和幸新豐溫泉宮應制
內容:姬典歌時邁，虞篇記省方。何如黑帝月，玄覽白雲鄉。翠仗縈船岸，明旆應萯陽。風搖花眊彩，雪豔寶戈芒。禦陌開函次，離宮夾樹行。桂枝籠騕褭，松葉覆堂皇。仙石含珠液，溫池孕璧房。湧疑神瀵溢，澄若帝臺漿。獨沸流常熱，潛蒸氣轉香。青壇環玉甃，紅礎鑠金光。藻曜凝芳潔，葳蕤獻淑祥。五龍歸寶算，九扈葉時康。同預華封老，中衢祝聖皇。